Komisjoni otsus,

30. märts 2004,

milles tehakse erand otsustest 2003/803/EÜ ja 2004/203/EÜ sertifikaatide ja passide vormingu osas koerte, kasside ja valgetuhkrute mittekaubandusliku liikumise puhul ja millega muudetakse otsust 2004/203/EÜ

(teatavaks tehtud numbri K(2004) 1068 all)

(EMPs kohaldatav tekst)

(2004/301/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 26. mai 2003. aasta määrust (EÜ) nr 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ, [1] eriti selle artikli 8 lõiget 4 ja artiklit 21,

ning arvestades järgmist:

(1) Määrusega (EÜ) nr 998/2003 kehtestatakse lemmikloomadena peetavate koerte, kasside ja valgetuhkrute mittekaubandusliku liikumise suhtes kohaldatavad veterinaartingimused.

(2) Komisjoni otsusega 2003/803/EÜ [2] kehtestatakse passi näidis kõnealustesse liikidesse kuuluvate loomade mittekaubanduslikuks liikumiseks liikmesriikide vahel ja komisjoni otsusega 2004/203/EÜ [3] kehtestatakse sertifikaadi näidis mittekaubanduslikuks liikumiseks kolmandatest riikidest.

(3) Alates 3. juulist 2004 tuleks kontrollide eest vastutavatele ametiasutustele esitada kõnealustele näidistele vastavad dokumendid.

(4) Et hõlbustada üleminekut määruse (EÜ) nr 998/2003 sätetele, tuleks enne kõnealuse määruse kohaldamist väljaantud sertifikaate mittekaubanduslikuks sisenemiseks liikmesriiki lugeda kehtivaks kuni nende kehtivusaja lõpuni, kui nad vastavad kõnealuse määrusega kehtestatud tingimustele.

(5) II lisa A osas loetletud liikmesriikide eriolukorda silmas pidades on asjakohane säilitada kõnealuse üleminekuaja vältel siseriiklikke tingimusi, mida kohaldatakse marutaudiga seotud sertifitseerimise heakskiitmise suhtes.

(6) Samuti on asjakohane tunnistada kehtivaks antikehade tiitrimised, mis on teostatud enne komisjoni 29. märtsi 2001. aasta otsuse 2001/296/EÜ (millega laboritele antakse luba kontrollida teatavatel kodukiskjalistel marutaudi vastu vaktsineerimise tõhusust) [4] vastuvõtmist kohaldatud siseriiklike sätete alusel.

(7) Lisaks sellele, võttes arvesse teatavate kolmandate riikide taotlust, tuleks otsusega 2003/803/EÜ koerte, kasside ja valgetuhkrute ühendusesiseseks mittekaubanduslikuks liikumiseks kehtestatud passi näidist lugeda kehtivaks kõnealustesse liikidesse kuuluvate loomade mittekaubanduslikuks liikumiseks kolmandatest riikidest, mis on loetletud määruse (EÜ) nr 998/2003 II lisa B osa 2. jaos, alternatiivina sertifikaatidele, mis kehtivad liikumiseks kolmandatest riikidest.

(8) Kuna määrust (EÜ) nr 998/2003 kohaldatakse alates 3. juulist 2004, tuleks käesolevat otsust kohaldada samast kuupäevast.

(9) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Erandina otsustest 2003/803/EÜ ja 2004/203/EÜ ning marutaudiga seotud sertifitseerimist silmas pidades lubavad liikmesriigid selliste koerte, kasside ja valgetuhkrute mittekaubanduslikku liikumist liikmesriikide vahel ja kolmandatest riikidest, kellega on kaasas sertifikaat, mille vorming erineb kõnealuste otsustega kehtestatud näidistest, tingimusel et see vastab järgmistele nõuetele:

a) see on välja antud enne 3. juulit 2004;

b) selle kehtivusaeg ei ole lõppenud ja

c) see kinnitab vastavust määrusega (EÜ) nr 998/2003 kehtestatud tingimustele.

Ühendkuningriik, Iirimaa ja Rootsi võivad säilitada enne 3. juulit 2004 marutaudiga seotud sertifitseerimise heakskiitmiseks kohaldatavad siseriiklikud tingimused.

Artikkel 2

Antikehade tiitrimisi, mis on teostatud siseriiklike sätete alusel enne otsuse 2001/296/EÜ (millega kehtestatakse laborite loetelu, millel on lubatud teha kõnealust testi) jõustumist, loetakse kehtivaks.

Artikkel 3

Otsuse 2004/203/EÜ artikkel 1 asendatakse järgmisega:

"Artikkel 1

1. Käesoleva otsusega kehtestatakse näidissertifikaat lemmikloomadena peetavate koerte, kasside ja valgetuhkrute mittekaubanduslikuks liikumiseks, mis on ette nähtud määruse (EÜ) nr 998/2003 artikli 8 lõikes 4.

Kõnealust sertifikaati nõutakse kõigist kolmandatest riikidest sisenemiseks muudesse liikmesriikidesse peale Iirimaa, Rootsi ja Ühendkuningriigi ning sisenemiseks Iirimaale, Rootsi ja Ühendkuningriiki kolmandatest riikidest, mis on loetletud määruse (EÜ) nr 998/2003 II lisa B osa 2. jaos ja C osas.

2. Erandina lõikest 1 lubavad liikmesriigid selliste koerte, kasside ja valgetuhkrute mittekaubanduslikku liikumist, kellega on kaasas otsusega 2003/803/EÜ kehtestatud näidisega kooskõlas olev pass, nendest määruse (EÜ) nr 998/2003 II lisa B osa 2. jaos loetletud kolmandatest riikidest, mis on teatanud komisjonile ja liikmesriikidele oma kavatsusest kasutada sertifikaadi asemel passi."

Artikkel 4

Käesolevat otsust kohaldatakse alates 3. juulist 2004.

Artikkel 5

Käesolev otsus on adresseeritud liikmesriikidele.

Brüssel, 30. märts 2004

Komisjoni nimel

komisjoni liige

David Byrne

[1] ELT L 146, 13.6.2003, lk 1.

[2] ELT L 312, 27.11.2003, lk 1.

[3] ELT L 65, 3.3.2004, lk 13.

[4] EÜT L 102, 12.4.2001, lk 58.

--------------------------------------------------